תשתית הטרור בתוך האוכלוסייה האזרחית ברצועת עזה

תשתית הטרור בתוך האוכלוסייה האזרחית בעזה היא רשת של תשתיות טרור שארגון הטרור חמאס הקים במשך שנים רבות בלב האוכלוסייה האזרחית ברצועת עזה, כגון בתוך בית החולים שפאא', בית החולים האינדונזי ובית החולים א-רנתיסי, וכן בתוך בתי ספר, גני ילדים, מסגדים ועוד. רוב תשתיות הטרור נחשפו במהלך פשיטות של צה"ל במסגרת התמרון הקרקעי ברצועת עזה במלחמת חרבות ברזל. הטמעת תשתיות הטרור בלב האוכלוסייה האזרחית ברצועת עזה היא חלק מהשימוש במגן אנושי בידי חמאס. לדברי דובר צה"ל, תשתיות הטרור ממוקמות במקומות אלו במטרה להשתמש בתושבי עזה כ"מגן אנושי" ו"אפוד מגן" למחבלי חמאס, זאת בניגוד לדין הבינלאומי האוסר זאת, ותוך ניצול המחויבות של צה"ל לדיני הלחימה והימנעות מתקיפה של איתורים מסוג זה. במהלך מלחמת חרבות ברזל, ערך צה"ל תמרון קרקעי ברצועת עזה במשך מספר חודשים. בעקבות התמרון הקרקעי נחשפו מאות איתורים של תשתיות טרור שארגון הטרור חמאס הטמין בלב האוכלוסייה האזרחית, ובכלל זאת בבתי חולים, בגני ילדים ובבתי ספר. על פי הודעת דובר צה"ל, על סמך ממצאים שהתגלו במסגרת פשיטות של צה"ל למתחמים השונים, ארגון הטרור חמאס ממקם באופן שיטתי ולאורך שנים תשתיות טרור במבנים אזרחיים כמו בתי ספר, גני ילדים ומסגדים. בין התשתיות נחשפו מנהרות טרור, מקומות מסתור למחבלים, חמ"לים לניהול מבצעים, עמדות שיגור רקטות וטילי נ"ט, וכן מחסני אמצעי לחימה כמו רימונים, מטעני חבלה ורקטות RPG. על פי הודעת דו"צ, פעמים רבות המחבלים השוהים בבתי החולים לבושים כמאושפזים או כצוות רפואי במטרה להסוות את עצמם. במרתפי בתי החולים, בקומות התת-קרקע, לצד משרדים ושירותים רגלים כבכל בית חולים, נחשפו יציאות המחברות לתשתיות תת-קרקע מבצעיות, לצד חדרי חמ"ל, תשתיות תקשורת וציוד טכנולוגי. כמו כן אותרו מתחת למרחב בית החולים מספר רשתות של מנהרות טרור המובילות מתוך בתי החולים לנכסי טרור סמוכים. בבית החולים שיפאא' אותרו אמל"ח ואמצעים נוספים בקומות התת-קרקעיות של בית החולים. כמו כן, אותר פיר מנהרת טרור מבצעית. במחלקת לב נמצאו מחסן אמל"ח, תחמושת וחדר חקירות, במחלקת פיזיותרפיה נמצאו מטענים. בנוסף, כוחות צה"ל איתרו עדויות לכך שחטופים הוחזקו בבית החולים. כמו כן אותרו כספי טרור שיועדו לחלוקה לפעילים של חמאס בתוך בית החולים. בבית החולים א-רנתיסי אותרה מפקדה אזורית ממנה ניהלו מחבלי חמאס את מאמצי הלחימה בסביבה, כגון מארבים ופעילויות התקפיות וכן גם כמקום מסתור לבכירי החמאס. כמו כן, בבית החולים נמצאו פיר מבצעי ואמל"ח רב. גם בבית חולים זה נמצאו עדויות המצביעות על החזקת חטופים במקום. במהלך מלחמת חרבות ברזל נעצר מנהל בית החולים, אשר גויס לחמאס בדרגה שמקבילה לתת-אלוף. מחקירתו עלה כי בבית החולים היו כ-16 עובדים ששימשו פעילים צבאיים של חמאס, בהם רופאים, אחים, פרמדיק, פקידים ואנשי צוות. כמו כן, עלה כי הובא לשם חייל חטוף. בבית החולים האינדונזי אותרו תשתיות טרור נרחבות, ובקרבתו אותרו פירים המובילים לתוואי מנהור באזור בית החולים. כמו כן, בסמיכות לבית החולים נמצא רכב מסוג טויוטה קורולה בעל לוחית רישוי צהובה, שהיה שייך למשפחתו של סאמר טאללקה. ברכב נמצאו שרידי RPG וכתמי דם השייכים לחטוף נוסף. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. בדצמבר 2023, במהלך סריקות שביצע צק"ח של חטיבה 14 בפאתי שכונת שאטי בעיר עזה, נתקל הכוח תשתיות טרור בתוך גן ילדים, אשר הוכנו מראש לקראת הגעת כוחות צה"ל לאזור. במסגרת מבצע עוז וניר מצאו כוחות צה"ל תשתיות טרור בתוך בתי ספר, מתנ"סים ומבני עירייה. בין החומרים שנמצאו היו חוברות לימוד של חמאס המלמדות ומתרגלות שיטת הפעלת משגרי רקטות וטילים. כמו כן, נמצא בבית ספר בשכונה תוכן שהועבר לתלמידים הכולל תמונות המלמדות על סוגי אמצעי לחימה. שימוש במגן אנושי בידי חמאס עדויות לשימוש שעושים ארגוני הטרור ברצועה עזה בתשתיות אזרחיות - מרכז המידע למודיעין ולטרור על שם אלוף מאיר עמית, באתר מרכז המידע למודיעין ולטרור על שם אלוף מאיר עמית, ‏3 בינואר 2024 לילך שובל, בסמוך לנדנדות ומתוך בתי ספר: כך חמאס משתמש במבנים אזרחיים למטרות טרור | צפו, באתר ישראל היום, 5 בדצמבר 2023 ממחלקת האשפוז ועד מרתפי בתי החולים: כך חמאס הפך את בתי החולים ברצועה למוקדי טרור, באתר צה"ל, 25 בדצמבר 2023 גלי וינרב, ‏תשתיות טרור ומפקדת חמאס: מה נחשף בבית החולים שיפא?, באתר גלובס, 15 בנובמבר 2023 מזה בחמאס פחדו: צה"ל שם את ידו על האוצר הגדול של ארגון הטרור, באתר מעריב אונליין, 18 במרץ 2024 יואב זיתון, מנהל בי"ח בעזה הודה: "זה מתקן צבאי של חמאס, עובדים שם פעילי טרור" | צפו בחקירתו, באתר ynet, 19 בדצמבר 2023 לילך שובל, רכב ישראלי, כתמי דם של חטוף ותשתיות טרור: הממצאים שצה"ל חשף בבית החולים האינדונזי בעזה, באתר ישראל היום, 25 בדצמבר 2023 ב. ניסני, ‏עשרות מטרות הותקפו בעזה; תשתיות טרור בתוך גן ילדים, באתר כיכר השבת, 31 בדצמבר 2023 יואב זיתון, קילומטר מהגבול: צה"ל השמיד מאות תשתיות טרור בבתי ספר ומתנ"סים בעזה, באתר ynet, 10 בינואר 2024